
Comunicat de presă

23 septembrie 2026

Artista Adina Mocanu participă la două bienale internaționale de artă din Turcia și la un proiect de rezidență, cu sprijinul ICR
Institutul Cultural Român „Dimitrie Cantemir” de la Istanbul susține participarea artistei vizuale Adina Mocanu, în perioada 15 septembrie – 15 octombrie 2026, la trei manifestări dedicate artei contemporane în Republica Turcia: Bienala Internațională de Artă Contemporană Sinopale, proiectul de rezidență artistică Motorhane Kültür Ağı din Merzifon și Bienala Internațională de Artă Contemporană Çanakkale. În cadrul programului, Adina Mocanu va realiza trei proiecte artistice colaborative, împreună cu artiști vizuali și cu comunitățile locale, și va susține prezentări ale scenei artistice românești contemporane în toate cele trei orașe în care a fost invitată – Sinop, Merzifon și Çanakkale. 
Prima etapă a proiectului se va desfășura la Sinop, în cadrul celei de-a zecea ediții a Bienalei Internaționale de Artă Contemporană Sinopale, derulată între 2 septembrie și 15 noiembrie. 
La invitația prof. dr. T. Melih Görgün, Adina Mocanu participă la workshopuri dedicate realizării unui proiect artistic colaborativ, în perioada 15-25 septembrie 2026, iar lucrarea rezultată va fi prezentată publicului în cadrul vernisajului programat pe 25 septembrie, când artista va susține și o prelegere. Alături de Adina Mocanu, în cadrul Bienalei vor expune artiștii Aleksi Soselia, Ali Kazma, Angela Bonadies, Angelo Plessas, Anna Dziapshipa, Anuar Duisenbinov, Ayesha Hameed, Burak Kabadayı, Collective Masi, Evrim Kavcar, Eylem Ertürk, Ezgi Tok, Fisherwxmen, Giorgi Khasaia, İpek İpekçioğlu, Kadir Kayserilioğlu, Loop N Tale, Natalia Nebieridze, Paky Vlassopoulou, Paloma Proudfoot, Serkan Aka și Tanja Ostojić. Cei patru co-curatori ai Sinopale 10 (ediția din 2026, cu titlul „Karada Akıl Yürür, Denizde Sezgi”) sunt: Deniz Kırkalı, Mariam Natroshvili, Marina Fokidis și Melih Görgün (fondatorul bienalei).
Artista Adina Mocanu va prezenta, în cadrul Sinopale, proiectul Sténopé / Sinope, un demers artistic participativ care explorează relația dintre memorie, percepția spațiului și imaginea fotografică. Proiectul pornește de la analogia dintre termenul francez sténopé (cameră obscură) și numele antic al orașului Sinop (Sinope), utilizând tehnica fotografiei pinhole ca instrument de reflecție asupra modului în care fiecare individ percepe și înregistrează lumea din jur. Sténopé, termenul francez pentru camera sténopé (pinhole camera), rezonează fonetic cu Sinope, nimfa care a dat numele orașului. Dezvoltat printr-un atelier comunitar, proiectul invită participanți locali să-și construiască propriile camere și să-și fotografieze lumea. 

În perioada 26 septembrie – 5 octombrie 2026, Adina Mocanu va participa la rezidența artistică organizată în cadrul proiectului Motorhane Kültür Ağı, la Merzifon, provincia Amasya. Motorhane, fosta centrală electrică a orașului, este în prezent transformată într-un centru cultural. Proiectul propus urmărește implicarea locuitorilor orașului în procesul de creație artistică, prin colectarea de desene, amintiri și descrieri ale unor locuri cu valoare personală sau simbolică pentru comunitate. Materialele reunite vor constitui baza unei serii de desene și picturi care vor alcătui o hartă afectivă a orașului, situată la intersecția dintre documentare, memorie și imaginație. La rezidența de la Merzifon va participa, alături de Adina Mocanu, și artistul și sculptorul german Johannes Vogl. Prelegerea despre arta contemporană românească este programată pe 4 octombrie. 
Nu în ultimul rând, Adina Mocanu va expune în cadrul Bienalei Internaționale de Artă Contemporană Çanakkale, desfășurată între 10 octombrie și 20 noiembrie 2026 și având tema „Metcezir // Ebb & Flow” (flux și reflux), cu accent pe relația dintre pământ și apă, memorie și transformare. Vor participa peste 60 de artiști din nouă țări, iar evenimentele (expoziții, performanțe, ateliere și discuții) se vor desfășura din Çanakkale până la Troia, Ayvacık, Adatepe și împrejurimi. În perioada 6-10 octombrie, Adina Mocanu va pregăti și instala lucrarea intitulată The Fish Know the Way, care va fi prezentată în cadrul vernisajului din 10 octombrie, când artista va vorbi și despre direcții și practici în arta românească. Ulterior, între 11 și 15 octombrie, artista va participa la întâlniri profesionale și sesiuni de schimb de bune practici cu artiștii și curatorii prezenți la bienală, menite să faciliteze dezvoltarea unor viitoare colaborări internaționale. 
Prezentată sub forma unei frize de peste cincizeci de picturi, lucrarea The Fish Know the Way reunește un inventar de pești ce par să traverseze spațiul expozițional asemenea unui banc aflat în mișcare. Între studiu naturalist și construcție poetică, proiectul urmărește ritmurile de flux și reflux care modelează atât ecosistemele marine, cât și istoriile și relațiile dintre locuri. Peștii devin martori și purtători ai unor trasee invizibile, conectând Marea Egee, Dardanelele și imaginarul colectiv al regiunii. Prin această intervenție artistică, proiectul propune o reflecție asupra memoriei, mobilității și interconectării spațiilor geografice și culturale, valorificând specificul locului și dialogul dintre patrimoniul natural și imaginarul colectiv.
Adina Mocanu (n. 1990, Videle) este o artistă vizuală stabilită din anul 2021 la Berlin, care lucrează între București și Berlin, cu o practică axată pe performance și video, completată de instalație și desen. Absolventă a Universității Naționale de Arte din București, cu rezidențe la Villa Medici – Academia Franceză din Roma și la Indiana University, artista are un parcurs internațional consolidat, care include și o perioadă de creație la Istanbul, în 2023, precum și o expoziție personală la Muzeul Național de Artă Contemporană (MNAC) în 2024.

„Relația mea cu Turcia a început în 2023, când am petrecut trei luni la Istanbul, în cadrul unei rezidențe de călătorie oferite de Senatul Landului Berlin. În timpul acestei perioade am început proiectul Walking with Bedri, pornind de la figura lui Bedri Ruhselman, unul dintre pionierii spiritismului din Turcia, pe care l-am imaginat ca pe un companion în explorarea orașului. Cercetarea m-a făcut să privesc Istanbulul într-un mod diferit, pornind de la apă, geografie, memorie, spiritualitate și relația dintre oraș și percepția individuală. (…) Ulterior, am revenit la Istanbul în primăvara anului 2026 alături de partenerul meu, artistul Johannes Vogl, în perioada în care acesta a fost rezident la Tarabya Cultural Academy. Revenirea mi-a permis să aprofundez relația cu orașul și cu oamenii pe care îi cunoscusem deja și să descopăr noi contexte culturale și artistice. Aceste experiențe mi-au consolidat atașamentul față de Istanbul și față de Turcia. Am întâlnit aici oameni foarte deschiși, generoși și curioși față de forme diverse de expresie artistică și, în mod special, față de proiectele care implică comunitatea și creează spații de întâlnire“, a declarat artista.

